Oficiālais Vēstnesis L 253 , 24/09/1985 Lpp. 0043 - 0044

Speciālizdevums somu valodā: Nodaļa 6 Sējums 2 Lpp. 0114

Speciālizdevums spāņu valodā: Nodaļa 06 Sējums 3 Lpp. 0034

Speciālizdevums zviedru valodā: Nodaļa 6 Sējums 2 Lpp. 0114

Speciālizdevums portugāļu valodā Nodaļa 06 Sējums 3 Lpp. 0034



Padomes lēmums (1985. gada 16. septembris), ar ko izveido Farmaceitiskās izglītības padomdevēju komiteju (85/434/EEK) EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, ņemot vērā Komisijas iesniegto direktīvas projektu [1], tā kā savā 1974. gada 6. jūnija Rezolūcijā par diplomu, sertifikātu un citu kvalifikāciju apliecinošu dokumentu savstarpēju atzīšanu [2] Padome paziņoja, ka atbalsta padomdevēju komiteju izveidi; tā kā sakarā ar farmācijas jomā iegūtu diplomu, sertifikātu un citu kvalifikāciju apliecinošu dokumentu savstarpēju atzīšanu ir svarīgi nodrošināt salīdzināmi augstu izglītības līmeni; tā kā šā mērķa sasniegšanai ir vēlams izveidot padomdevēju komiteju Komisijas konsultēšanai, IR PIEŅĒMUSI ŠĀDU LĒMUMU. 1. pants Komisijā tiek izveidota Farmaceitiskās izglītības padomdevēja komiteja, še turpmāk saukta par "Komiteju". 2. pants 1. Komitejas uzdevums ir palīdzēt nodrošināt salīdzināmi augstu farmaceitu izglītības līmeni Kopienā. 2. Tā veic šo uzdevumu, jo īpaši izmantojot šādus līdzekļus: - pilnīgu informācijas apmaiņu attiecībā uz izglītības metodēm, kā arī dalībvalstīs apstiprināto teorētisko un praktisko kursu saturu, līmeni un struktūru, - viedokļu apmaiņu un konsultācijas, lai panāktu kopēju izpratni par līmeni, kāds ir jāsasniedz farmaceitu izglītības jomā, vajadzības gadījumā par šādas izglītības struktūru un saturu, - pastāvīgus izvērtējumus attiecībā uz to, kā farmaceitu izglītības jomā tiek ņemtas vērā pārmaiņas farmācijas zinātnē un mācīšanas metodēs. 3. Komiteja nosūta Komisijai un dalībvalstīm savus atzinumus un ieteikumus, kā arī, kad uzskata to par vajadzīgu, priekšlikumus izdarīt grozījumus tajos noteikumos, kas attiecas uz farmaceitisko izglītību, jo īpaši Direktīvā 85/432/EEK [3] un Direktīvā 85/433/EEK [4]. 4. Komiteja tāpat konsultē Komisiju visos jautājumos, ko Komisija varētu tai iesniegt par farmaceitisko izglītību. 3. pants 1. Komitejā ir pa trim pārstāvjiem no katras dalībvalsts: - viens eksperts no praktizējošo darbinieku vidus, - viens eksperts no farmācijas mācību iestādēm, - viens eksperts no dalībvalstu kompetentajām iestādēm. 2. Katram pārstāvim ir viens vietnieks. Vietnieki var apmeklēt komitejas sanāksmes. 3. Pārstāvjus un vietniekus, kas paredzēti 1. un 2. punktā, izraugās dalībvalstis. Pārstāvjus, kas minēti 1. punkta pirmajā un otrajā ievilkumā, un to vietniekus izraugās pēc praktizējošo farmaceitu organizācijas un farmācijas izglītības iestāžu priekšlikuma. Šādi izraudzītus pārstāvjus un vietniekus ieceļ Padome. 4. pants 1. Komitejas locekļa pilnvaru laiks ir trīs gadi. Pēc šā perioda beigām komitejas locekļi turpina pildīt savus pienākumus līdz brīdim, kad viņus aizstāj vai tiek atjaunotas viņu pilnvaras. 2. Locekļa pilnvaru laiks beidzas, pirms beidzies trīs gadu periods, viņa atkāpšanās vai nāves gadījumā vai ja viņu aizstāj ar citu personu, ievērojot 3. pantā paredzēto kārtību. Šāda jauna locekļa izraudzīšana attiecas uz attiecīgo pilnvaru laika atlikumu. 5. pants Komiteja no sava vidus ievēl priekšsēdētāju un divus priekšsēdētāja vietniekus. Tā izstrādā savu reglamentu. Sanāksmju darba kārtību nosaka komitejas priekšsēdētājs saziņā ar Komisiju. 6. pants Komiteja var izveidot darba grupas un pieaicināt, un pieļaut novērotājus vai ekspertus, kas palīdzētu saistībā ar visiem tās darba īpašiem aspektiem. 7. pants Sekretariāta pakalpojumus nodrošina Komisija. Luksemburgā, 1985. gada 16. septembrī Padomes vārdā — priekšsēdētājs M. Fischbach [1] OV C 92, 23.4.1981., 2. lpp. [2] OV C 98, 20.8.1974., 1. lpp. [3] OV L 253, 24.9.1985., 34. lpp. [4] OV L 253, 24.9.1985., 37. lpp. --------------------------------------------------